August de via Labicana - Viquipèdia, l'enciclopèdia lliure\nL'estàtua d'August de la Via Labicana és un retrat de l'emperador August de figura completa, realitzada en marbre, de 207 cm d'altura. El seu nom és a causa de la zona en què va ser trobada al peu del pujol de l'Opi a la via Labicana. L'emperador està retratat amb una toga que li cobreix el cap com a pontífex màxim. L'estàtua es troba al Museu Nacional Romà al Palazzo Massimo alle Terme a Roma.\nL'estàtua és una còpia de l'època de l'emperador Tiberi executada al final del segle I aC o a començaments del segle I. Els trets facials de l'emperador el mostren demacrat, cosa que suggereix que és un retrat dels seus últims anys amb signes evidents de malaltia i fatiga. Aquest és el retrat d'August més important d'aquest període final, un dels pocs que es troben a Roma.\nEl cap cobert és degut amb a la funció representada de pontefix Maximus, al braç dret de l'emperador (trencat), probablement sostenia a la mà una pàtera, un plat pla per al ritual del vessament de vi durant un sacrifici. El cap va ser esculpit a part, per un especialista.\nIgual que en altres obres de retrats d'August la representació és més aviat freda i «acadèmica»: l'efecte de la fatiga i la distància psicològica d'August és degut principalment amb la feina de la sublimació per l'art grec clàssic, que té l'efecte d'una imatge estudiada de distanciament i espiritualitat de l'emperador. La fredor de la cara es fa palesa clarament al tractament metàl·lic de pell. Tanmateix, la cara està realitzada amb saviesa i grans superfícies llises, amb el suficient moviment com per evitar un aplanament desagradable.\nEls grans plecs del vestit estan ben conservats, però no mostren el volum del cos, que apareix a diversos llocs amb buits a favor d'aconseguir l'efecte de superfície.\nA Wikimedia Commons hi ha contingut multimèdia relatiu a: August de via Labicana\nRanuccio Bianchi Bandinelli i Torelli, Mario, El arte de la antigüedad clásica, Etruria, Roma, Utet, Torino 1976\nObtingut de «https://ca.wikipedia.org/w/index.php?title=August_de_via_Labicana&oldid=18160132»\nLa pàgina va ser modificada per darrera vegada el 20 feb 2017 a les 17:47.


Política de Cookies - En Bici Sense Edat\nAbans de parlar-te de la Política de Cookies específicament, entenem important que sàpigues que d’ara endavant es considerarà USUARIA a tota persona que navegui en la nostra web www.enbicisenseedat.cat, d’ara endavant: la WEB.\nLes cookies que s’utilitzen per a navegar en la WEB s’han instal·lat amb autorització de la USUÀRIA qui podrà revocar-la immediatament, quan ho desitgi, d’acord amb l’explicat més endavant.\nÉs important que recordis que des d’EN BICI SENSE EDAT tenim total llibertat de realitzar els canvis que considerem necessaris en la web i que per a això és possible que hàgim d’afegir apartats, funcionalitats i/o element que potser determinen l’ús de noves cookies.\nLes cookies són informacions que s’emmagatzemen en el navegador de la usuària d’una web per a poder consultar l’activitat prèvia que ha tingut, així com recordar certes dades per a una pròxima visita. També poden ser anomenades web beacons, píxel, bugs, rastrejadors, però a l’efecte de la present política, s’entendran solament com a cookies.\nSolen emmagatzemar dades de caràcter tècnic, estadístiques d’ús, personalització de perfils, enllaços a xarxes socials, administració de preferències personals, entre altres funcions, amb la finalitat de poder adaptar la weba les necessitats i configuracions de l’usuària, millorant així l’experiència de la navegació.\nNo són arxius de virus, spam, troians, cucs, spyware, ni programació publicitària, ja sigui estàtica en la pàgina o en format de finestra emergent (pop-up).\nLa informació emmagatzemada es refereix al navegador (Internet Explorer, Safari, Chrome, Firefox, etc.), i no a la usuària.\nTipus de cookies. Les cookies es poden classificar en diverses categories en funció de les seves característiques, poden estar incloses en una o diverses d’elles.\nEn funció del seu origen poden ser Pròpies o De tercers, depenent de l’entitat que les gestioni.\nEn funció de la seva durada poden ser De Sessió que expiren en tancar el navegador, i s’utilitzen principalment per a mantenir activa la sessió de la USUÀRIA, o Persistents que expiren en complir l’objectiu per al qual van ser dissenyades o quan s’esborren manualment.\nEn funció de la seva finalitat poden ser: Tècniques o Necessàries per permetre la utilització de diferents serveis de la pàgina Web. (Si la USUÀRIA deshabilita aquest tipus de cookies a través de les preferències del seu navegador, no serà possible continuar amb la navegació); Funcionals, tant de Personalització per oferir serveis personalitzats en funció a uns criteris preestablerts, com Analítiques, aquelles que ben tractades per nosaltres o per tercers (fonamentalment a través de Google Analitycs) permeten realitzar un seguiment del comportament de navegació de la USUÀRIA amb caràcter estadístic i per l’elaboració de perfils de navegació, amb la finalitat d’introduir millores en funció de l’anàlisi de les dades d’ús sobre l’oferta de productes i/o serveis. (Si la USUÀRIA no accepta l’ús de les cookies funcionals, la web continuarà funcionant encara que pot perdre part de la seva funcionalitat).\nAquesta WEB utilitza cookies tècniques, de personalització i d’anàlisi. Algunes cookies poden ser polivalents, és a dir, complir amb 2 o més funcions.\nContro del Cookies. Quan navegues per la WEB, pot ser que trobis enllaços amb altres pàgines on EN BICI SENSE EDAT tingui presència. Quan seleccions aquesta opció seràs dirigit a una altra pagina web, i una vegada abandonis la WEB no podem responsabilitzar-nos de l’ús de cookies que realitzin aquestes pàgines Web.\nSi ho desitges pots consultar les polítiques de privacitat d’aquests enllaços en les següents adreces:\nPolítica de privacitat de Instagram.\nTingues en compte que pots consultar, esborrar, limitar l’ús, desactivar la utilització de cookies, o rebre un advertiment en el moment que seran generades, mitjançant el menú del navegador. Els passos per realitzar-ho són diferents depenent del navegador utilitzat, i pots consultar-los al menú d’ajuda del propi navegador. També pot obtenir més informació en els següents enllaços:\nPer a qualsevol dubte o consulta sobre aquesta política de cookies pot enviar-nos un email a info@enbicisenseedat.cat.


La Fundació SGAE amb Barnasants 2021\nLa Fundació SGAE amb Barnasants 2021 22/gen/2021\nSe celebra fins al 30 d’abril amb una programació de proximitat amb autors de Catalunya, el País Valencià, Balears i Pitiüses, Catalunya Nord i l’Alguer\nL’edició actual del certamen recupera alguns concerts que l’esclat de la pandèmia va obligar a ajornar l’any passat\nLa Fundació SGAE, a través del Consell Territorial de la SGAE a Catalunya, ha renovat la seva col·laboració amb el Barnasants Cançó d’Autor que, del 17 de gener al 30 d’abril, arriba i celebra l’edició número 26. El certamen du a terme un treball extraordinari en la promoció i el suport a la cançó d’autor, el qual va ser reconegut pel Departament de Cultura de la Generalitat de Catalunya quan el va catalogar com a «festival estratègic».\nEn aquesta edició, el Barnasants continua obrint-se a les propostes dels creadors emergents i acull artistes consagrats que fan possible generar projectes en xarxa, teixir col·laboracions i fomentar un circuit de propostes que promou les actuacions dels autors i les autores per tot el país. Enguany, el 85% de la programació del Barnasants és d’artistes o grups que actuen en llengua catalana, una xifra que la pandèmia també ha accentuat davant la impossibilitat de portar programació internacional. Així mateix, gairebé la totalitat del repertori que es programa és de socis i sòcies de la Societat General d’Autors i Editors.\nEl Barnasants es caracteritza per la voluntat de cooperació, intercanvi i construcció cultural a través de la música per tal que s’enforteixi la industria cultural. La Fundació SGAE hi dona suport, atès que la producció cultural és, sens dubte, un motor privilegiat per al desenvolupament econòmic, social i ciutadà d’un país.\nEnguany la presència del festival a tots els territoris dels Països Catalans es consolida amb un cartell que inclou concerts a diverses zones de Catalunya, el País Valencià, Mallorca, Menorca, Eivissa, Formentera, l’Alguer i la Catalunya del Nord. A més la programació d’aquesta nova edició assoleix gairebé la paritat, amb un 48% d’artistes dones i un 52% d’homes.\nBarnasants suposa per molts artistes una oportunitat per presentar nous treballs discogràfics o per estrenar en primícia noves cançons o espectacles i repertoris. Aquest és el cas d’autors com Pau Alabajos, Maria del Mar Bonet i Borja Penalba, Joan Isaac i Carme Sansa, Eduard Iniesta, Guiem Soldevila, Albert Pla, Cesk Freixas, Javier Rubial, Tomeu Penya, Claudio Gabriel Sanna, Gemma Humet, Meritxell Gené, Pi de la Serra, Maria Rodés, Òscar Briz, Ivette Nadal i Caïm Riba, Xavier Baró, Paolo Dessi, Tomàs de los Santos, Raúl R. Sola, Imaràntia, Yasmin Bradi, Lluís Cabot, Maria Jaume i Anna Ferrer, Paula Grande, Enric Hernàez, Lia Sampai i Adrià Pagès, Gaddafi Nuñez i Pepet i Marieta.\nEntre els autors i grups que formen part de la programació d’enguany hi ha noms que, malgrat no estrenar nou treball discogràfic ni produir concerts especials, són referència de la cançó. Aquest és el cas de Toti Soler, Roger Mas, la Companyia Elèctrica Dharma, Mariola Membrives i Chano Domínguez, Dani Flaco, Feliu Ventura, Cris Juanico, Guiu Cortés, Maria Jaume i Biel Majoral.\nUna part de la programació de cada edició del Barnasants va destinada als homenatges a grans artistes del país que han marcat la història de la cançó d’autor. D’entre tots, un dels més destacats és el concert recuperat de la passada edició per part del col·lectiu bruixa com nosaltres, que rendeix homenatge a la cantautora i intèrpret Guillermina Motta. Sílvia Comes, Anna Roig, Laura Simó i Mone versionaran a Les cançons de la Guillermina les peces de la icònica cantant barcelonina, que va musicar poetes, va adaptar referents de la chanson, va cantar tangos, va compondre cançons i va proclamar cuplets. El concert tindrà lloc a L’Hospitalet de Llobregat i s’enregistrarà en un disc en directe.\nLa pandèmia i la programació internacional\nAny rere any, el festival també vol ser un aparador de propostes d’autors i cultures veïnes amb qui teixir aliances i la programació d’enguany comptarà amb Pancho Varona i Javier Batanero (Madrid), Julia León (País Basc), i Alidé Sans (Val d’Aran) i Guillaume López Trio (Llenguadoc).


Inauguració de la primera deixalleria de Vilobí - Mas Albornà\nInstitucional, Mas Albornà, Medi ambient\nAquest dissabte dia 27 de març ha tingut lloc a les instal·lacions de la nova deixalleria de Vilobí l’acte d’inauguració de la mateixa.\nAquesta nova instal·lació, gerenciada per la Mancomunitat Penedès-Garraf, serà gestionada per la Fundació Mas Albornà els propers 2 anys. Donarà, a més, servei als habitants dels municipis de Vilobí i Font-Rubí.\nAmb la incorporació de la nova deixalleria de Vilobí i Font-Rubí, ja són sis les deixalleries que gestionem i fem un pas més per ampliar la nostra capacitat de serveis. A Mas Albornà continuem treballant per millorar la inserció social i laboral de les persones amb discapacitat i malaltia mental.


Juntas para intercambiadores de calor a placas - Laygo Gaskets S.L.\nEls bescanviadors de calor de plaques (BCP) són equips vitals a les línies de producció a tot tipus d’aplicacions industrials. Un incident en un dels bescanviadors de calor de plaques acostuma a comportar en moltes ocasions la parada no programada d’una línia completa de producció amb les conseqüents pèrdues econòmiques. Per això, el Servei Tècnic de Manteniment de Laygo recomana i ofereix el manteniment preventiu dels paquets complets de plaques.\nAmb un manteniment preventiu també es corregeix la pèrdua de rendiment dels equips per deposicions-embrutiment (fouling) i les pèrdues energètiques que això implica.\nEls manteniments preventius correctament programats i realitzats per experts redueixen el risc de parades inesperades de producció i representen un important estalvi energètic.\nLes juntes per bescanviadors de calor de Laygo són 100% compatibles amb els equips de major implantació al mercat. Entre ells podem trobar: Alfa Laval, SPX (APV), Fischer, KELVION (Gea), Junkers, Tranter, Chester Jensen, Swep, API Schmidt Bretten, Sondex, Funke, Cipriani, AGC Engineering, Reheat, Rosenblads, Vicarb, Stork – Pierre Guerin.\nLes juntes LAYGO™ gaudeixen d’1 any de garantia d’estanqueïtat complint la normativa FDA per a les següents qualitats: NBR, HNBR, EPDM, BUTYL-HT, FPM-B i FPM-G, alhora que la nostra qualitat EPDM supera la USP CLASS-VI.\nQuan s’adquireixen juntes Laygo® com a recanvi per magatzem és important seguir alguns procediments. Aquests mètodes asseguren que els components que conformen l’elastòmetre no es deteriorin i maximitzen la vida útil de la junta:\n– Emmagatzemar les juntes Laygo® on la temperatura no excedeixi de 25ºC. Per sobre d’aquesta temperatura es produirà un deteriorament gradual de les propietats físiques de l’elastòmetre. Si es pot triar, la temperatura òptima hauria de ser de 15ºC. No emmagatzemeu mai les juntes on la temperatura pugui arribar als 0ºC.\n– La humitat relativa recomanada és del 70%.\n– Mantingueu les juntes lluny de la llum solar o ultraviolada.\n– Emmagatzemeu les juntes sense tensionar-les. No lligueu les juntes fortament ni les emmagatzemeu penjades; no incorporeu pols de talc a les juntes (a part de no servir per mantenir-les en un estat òptim, les perjudica sensiblement).\n– Eviteu la proximitat de fonts d’ozó tals com equipaments de soldadura o motors elèctrics.\n– No emmagatzemeu les juntes prop de dissolvents orgànics o d’àcids.\n– Eviteu la proximitat de fonts de calor (radiadors, etc.).\n– Mantingueu les juntes en caixes per minimitzar el contacte amb l’aire. Així mateix es recomana emmagatzemar-les en bosses fosques opaques si les juntes són en qualitat fluorelastòmetre.\n– Roteu l’estoc de manera que es facin servir primer les juntes més antigues.\nPaquet de plaques\nA data d’avui, els fabricants de plaques de bescanviadors de calor es limiten a la producció sota comanda i ja no emmagatzemen als seus estocs plaques de recanvi. Això pot comportar terminis de lliurament de fins a 8 setmanes.\nA Laygo podem subministrar paquets complets de plaques amb juntes d’acord amb la disposició del disseny original de l’equip. Això permet minimitzar els temps de parada de la vostra instal·lació ja que, per al següent manteniment, sempre es podrà disposar d’un paquet recondicionat per a la substitució en unes poques hores.\nD’altra banda, els nostres tècnics, amb més de 30 anys d’experiència en el disseny de bescanviadors, poden assessorar-vos per adaptar la disposició de plaques a unes noves condicions de servei o a la seva eventual optimització.\nLa immediata disponibilitat de plaques de reposició és prioritària per als serveis de manteniment de bescanviadors de calor de plaques. A Laygo disposem d’una àmplia gamma de plaques originals i/o compatibles per als models i materials de major implantació al mercat.\nRecondicionament “in situ” de BCPs\nEl recondicionament d’un bescanviador de calor de plaques pot ser realitzat pels nostres especialistes “in situ”. Abans de procedir a l’obertura d’un equip s’emplena un protocol intern per determinar l’estat de l’equip així com el seu parell de collament. Després d’això, es procedeix a l’obertura de l’equip despressuritzat i al desmuntatge de les plaques del bastidor.\nLes plaques amb juntes fixades mecànicament poden recondicionar-se “in situ”, encara que sempre es recomana el trasllat fins a les nostres instal·lacions per poder dur a terme una neteja en profunditat mitjançant immersió en banys amb agents de neteja específics i a la posterior inspecció de les plaques mitjançant líquids penetrants.\nEl recondicionament “in situ” pot comprendre els següents treballs:\nObertura de l’equip.\nDesmuntatge de les plaques.\nVerificació i eventual reparació del bastidor.\nTrasllat del conjunt de plaques fins a les nostres instal·lacions i tornada (*).\nMuntatge de les plaques recondicionades al bastidor.\nTancament de l’equip i proves d’estanqueïtat.\n(*) O neteja mitjançant aigua calenta o freda a pressió.\nDesmuntatge paquet de plaques i muntatge de plaques recondicionades\nAbans de procedir a l’obertura d’un equip s’emplena un protocol intern per determinar-ne l’estat i el parell de collament. Després d’això, es procedeix a l’obertura de l’equip despressuritzat i al desmuntatge de les plaques del bastidor. Les plaques es preparen adequadament per al seu posterior transport fins a les nostres instal·lacions.\nUn cop recondicionades les plaques a les nostres instal·lacions, els nostres Especialistes procedeixen amb el muntatge de les plaques al bastidor, el collament del paquet de plaques i les proves d’estanqueïtat de l’equip.\nProves d’integritat amb fluoresceïna\nLa nostra Prova d’Integritat mitjançant Fluoresceïna “in situ” és un procediment fiable que permet un control de la no contaminació per seccions en els jocs de plaques dels bescanviadors, sense haver de procedir a la seva obertura.\nAquest procediment permet efectuar fàcilment un manteniment preventiu que respon a les últimes directives europees i que protegeix els nostres clients dels costos i problemes que comportaria una contaminació dels seus productes.\nNomés cal interrompre la producció durant unes hores, enfront dels diversos dies que requereixen els procediments clàssics.\nAquest procediment permet controlar de forma fiable l’absència de contaminació mitjançant fluoresceïna que circula a pressió per un dels circuits i aigua de la xarxa a baixa pressió que circula pel segon circuit. Es prenen unes mostres que es controlen mitjançant un fluorímetre (unitat de mesura en PPT) per poder comprovar l’estabilització o l’evolució de l’aigua.\nAixò permet procedir a la prova en condicions reals d’ús i prevenir qualsevol risc de deteriorament de placa posterior al control, per exemple durant el muntatge.\nPer equips d’un sol pas també poden utilitzar-se sistemes de detecció mitjançant gasos (Nitron 5 o hidrogen), encara que per a un correcte mesurament, els bescanviadors de calor s’haurien d’haver buidat prèviament i en la seva totalitat, de líquids, fins i tot per sota del nivell de les toveres inferiors. Després de diversos assaigs i proves empíriques realitzades en col·laboració amb empreses externes, Laygo ha decidit no recomanar els mètodes d’inspecció mitjançant gasos en cas d’equips multi-pas.\nRecondicionament a les nostres instal·lacions\nBCP – Bescanviador de calor de plaques\nDesprés de la recepció de l’equip a les nostres instal·lacions i abans de procedir a la seva obertura, s’emplena un protocol intern per determinar-ne l’estat i els parells de collament. Després d’això, es procedeix a l’obertura del BCP, al desmuntatge de les plaques i a la revisió del bastidor. El procediment de recondicionament de plaques a les nostres instal·lacions es descriu més endavant.\nEl BCP es prepara adequadament per al seu posterior transport de tornada.\nA les nostres instal·lacions disposem de tots els mitjans i els procediments específics per netejar, inspeccionar i recondicionar plaques de bescanviadors de calor de forma efectiva, rendible i 100% fiable. Als següents apartats es descriuen amb més detall els procediments habituals de recondicionament de plaques: Inspecció Entrada, Neteja, Inspecció Líquids Penetrants, Muntatge Juntes Noves (encolades), Muntatge Juntes Noves (Clip – Fixació mecànica) i Inspecció Final i Agrupament Plaques.\nDesprés de la recepció de les plaques o dels equips a les nostres instal·lacions, s’emplena el protocol d’entrada (intern) que contempla tots els detalls tècnics de l’equip així com dels treballs contractats.\nEl desmuntatge de les juntes encolades a les plaques es realitza aplicant calor per la part del darrere de la mossa o mitjançant nitrogen líquid. Les plaques molt brutes se sotmeten a una primera neteja amb aigua calenta o freda a pressió.\nPer eliminar brutícia d’origen orgànic, així com restes de cola, s’utilitzen banys amb sosa calenta (no per titani). Posteriorment, i un cop esbandides les plaques amb aigua, se submergeixen en banys amb decapants (àcids) i es tornen a sotmetre a una neteja mitjançant aigua a pressió.\nPer eliminar brutícia inorgànica s’utilitzen, directament, banys amb decapants (àcids) calents. En funció del grau d’embrutiment s’ajusten els temps d’exposició i es repeteix el procés després de passar pel bany d’esbandir.\nÉs de vital importància una neteja en profunditat de les plaques i evitar alhora un atac químic dels materials (matisar plaques).\nDesprés de la neteja es procedeix a l’assecat de les plaques. El temps d’assecat pot reduir-se mitjançant l’ús d’un forn industrial.\nInspecció amb líquids penetrants\nLa inspecció de plaques per part del nostre Departament SAT és sempre del 100% de les plaques. Al contrari que en altres empreses de manteniment, nosaltres inspeccionem cadascuna de les plaques per separat, polvoritzant una de les seves cares amb líquid penetrant. Fem servir penetrants fluorescents per la seva major sensibilitat. El líquid fluorescent penetra a qualsevol discontinuïtat que pogués existir a causa del fenomen de capil·laritat. Després d’un determinat temps d’exposició s’inspeccionen amb l’ajuda d’un llum ultraviolat (llum negra). Aquesta operació d’inspecció visual en “cambra fosca” és realitzada per tècnics especialitzats per garantir la màxima fiabilitat.\nEn determinats casos (plaques especials o desgast acusat sense perforació) també fem servir líquids penetrants acolorits (vermell) i revelador (blanc) o líquids penetrants combinats (color + fluorescent). En cas de no detectar perforacions però si s’aprecia un marcat desgast dels punts de contacte, es ruixa una de les cares amb el colorant vermell i després d’un determinat temps, es neteja aquesta cara de la placa i es polvoritza amb el blanc revelador per detectar microesquerdes o fissures (no completes).\nEn cas de perforacions, microporus i microfissures, aquestes zones són marcades adequadament per a l’eventual inspecció visual o mitjançant microscopi electrònic.\nTotes les plaques defectuoses i per tant “no aptes” per a servei (perforades i/o doblegades) són embassades, identificades adequadament i retornades al client.\nLes plaques en bon estat i “aptes” per a servei són netejades per les dues cares amb aigua a pressió per eliminar qualsevol resta de líquid penetrant. Després del seu assecat passen al següent procés de recondicionament, el muntatge de les juntes noves.\nMuntatge de juntes noves (encolades)\nAbans de procedir al muntatge de les juntes noves, s’inspeccionen visualment i en detall les mosses de les plaques (allotjament de les juntes). Excepte en determinats casos aïllats (depenent de la placa) no es corregeixen aquestes deformacions ja que el material ja no oferiria suficient resistència mecànica. Durant el protocol de recepció dels materials ja s’efectua un descart per acusades deformacions de les mosses.\nLes mosses han d’estar perfectament netes i desgreixades abans de procedir a les operacions d’encolat. En funció del model de placa i de l’aplicació s’utilitzen adhesius específics de contacte o adhesius bi-components (tots dos FDA, per a aplicacions alimentàries o farmacèutiques). En tots dos casos, l’adhesiu s’escampa amb un pinzell per la zona adequada de la placa (i en funció de la cola, també per la junta). Després de la correcta col·locació de la junta, la placa és col·locada en un bastidor per després collar un determinat conjunt/nombre de plaques. En funció de l’adhesiu utilitzat es procedeix a un assecat senzill o a curat a dins d’un forn industrial.\nUn cop culminat aquest procés, es tornen a inspeccionar totes les plaques (una per una) per eliminar possibles restes o excessos d’adhesiu.\nMuntatge de juntes noves (CLIP – Fixació mecànica)\nEn cas de juntes de fixació mecànica, el muntatge es realitza en funció del sistema de “Clip” de la placa. En determinades ocasions i en funció del grau de deformació de les plaques, es procedeix a reforçar la posició de la junta mitjançant uns punts d’adhesiu de contacte (FDA). Això últim, sempre prèvia autorització per part de client.\nInspecció final i agrupament de plaques\nLes plaques recondicionades i amb juntes noves són col·locades als embalatges (o muntades) seguint el correcte ordre i disposició segons el diagrama de plaques.\nEn el cas d’equips complets, es procedeix al muntatge de les plaques recondicionades al bastidor per posteriorment prémer el conjunt fins a la seva cota de tancament i realitzar les corresponents proves d’estanqueïtat. Després dels treballs de recondicionament i en funció de l’estat de les plaques o de l’equip, Laygo pot elaborar un informe tècnic de la intervenció.


Lluís Feliu: Empresa i Comunicació\nMotius per utilitzar Twitter a l'empresa:\nSeguim evolucionant. La ciutat de Sant Cugat és ja un referent en l’àmbit de la innovació empresarial. Tant les empreses com l’Ajuntament lideren sovint iniciatives avantguardistes que generen estalvi i o benestar entre els ciutadans.\nVeure l'anunci i escoltar la cançó\nVeure els mitjans que n'han fet difusió\nFa uns dies llegia al TOT Sant Cugat que la nostra ciutat és una de les poblacions amb més activitat emprenedora. Prova d’això és la seva xifra d’autònoms que segueix creixent Mentre a la majoria de poblacions del país els negocis tanquen i els autònoms disminueixen, a Sant Cugat el número d’autònoms ha crescut en un 2,35% respecte l’any anterior. Segons la UATAE, Unió d’Associacions de Treballadors Autònoms, Sant Cugat del Vallès és la ciutat catalana de més de 40 mil habitants que ha registrat un augment més considerable. És cert que veiem constantment com obren i tanquen nous locals, com es traspassen tants negocis, com canvien de mans, amplien socis... en definitiva, es transformen per aguantar aquesta dura sacsejada que ens ha tocat viure, la crisi econòmica global. El que cada cop es fa més evident és que molts negocis tanquen les seves portes i mai més les tornaran a obrir, perquè ho faran a Internet. L’e-commerce s’ha presentat com una gran oportunitat per als comerciants tradicionals, ja que veuen aquesta nova via de negoci com una oportunitat pel fet reduir stocks, arribar més lluny, estalviar personal, segmentar el seu públic objectiu, presentar més productes... Les botigues on-line, o e-commerce, s’estan convertint en una de les millors alternatives per a que els negocis plantin cara a la crisi. Només a l’estat espanyol i durant el 2013, la facturació del comerç electrònic ha arribat a 2.822,6 milions d’euros. Segur que en el pròxim exercici la xifra s’incrementa perquè a la xarxa cada dia hi ha més oferta i més demanda.\nArticle publicat a e-deon.net i al TOT Sant Cugat\nCrisi econòmica, el millor moment per invertir en màrqueting\nPossiblement un dels errors més freqüents que cometen algunes empreses quan no assoleixen els resultats desitjats és reduir el pressupost en màrqueting\nSón molts els casos en què he vist com empreses que no arriben als seus objectius redueixen o eliminen els recursos destinats a accions de màrqueting.\nReduir despesa és complicat, reduir en inversió és igual de complicat però les conseqüències són altes. Si una empresa necessita ampliar el seu públic objectiu per aconseguir més ingressos no serà assenyat tancar l’aixeta al màrqueting, el sentit comú ens ho fa veure ràpidament.\nInvertir en màrqueting, per tant, no és cap despesa. Pot ajudar a despertar un negoci en crisi, ampliar el mercat potencial de l’empresa, impulsar un projecte que acaba de néixer... Així doncs, en temps de crisi el que cal fer és orientar bé quina haurà de ser l’estratègia de màrqueting que més li convé a l’empresa.\nÉs just en aquest moment, quan les empreses han de reorientar les seves estratègies de màrqueting, quan se la juguen. Possiblement l’empresa en crisi no podrà invertir en aquella publicitat que tantes vegades havia fet, ja no podrà estar present en aquells mitjans tradicionals, oblidarà els patrocinis, col·laboracions, accions de responsabilitat social corporativa... i moltes altres eines que en temps de bonança tant havien funcionat.\nLa crisi és un bon moment per tornar a començar. Per replantejar-se cadascun dels passos que cal seguir, per tornar a conquerir el seu mercat, per tornar a captar clients i poc a poc aixecar el cap. És just arribats en aquest moment quan l’empresa ha d’aturar-se, avaluar els recursos de què disposa i apostar plenament per algun altre tipus d’estratègia, com pot ser el sempre oblidat màrqueting de continguts.\nEl màrqueting de continguts, com indica el seu nom, parteix del fet que el contingut és el rei. Només caldrà que les empreses en crisi busquin els canals més viables per difondre els seus missatges de valor. Començar a fidelitzar, créixer, guanyar terreny i acabar venent.\nCotó fluix i l’estratègia\nL’entorn digital ens brinda moltes oportunitats per millorar els nostres negocis


Mig miler de persones omplin la tercera edició del Potries Music Fest | infoniu\nEl festival s’ha celebrat amb totes les mesures previstes per la crisi sanitària\nPotries ha celebrat este passat cap de setmana la tercera edició del seu festival intercultural Potries Music Fest. L’esdeveniment, que ha tingut lloc durant tres dies, ha acumulat més de 500 persones que han acudit a gaudir de la programació.\nEl festival s’ha celebrat amb totes les mesures i protocols de seguretat i higiene previstos per la crisi sanitària.\nAl llarg de les nits de divendres 14, dissabte 15 i diumenge 16 d’agost, Potries ha acollit al seu recinte firal i la seua Església propostes musicals diverses, des de l’espectacle infantil La Bruixa Ma-Maduixa, fins a les improvisacions de La Cris o la música del Quintet Verger, passant pels cantautors Ona Nua i Clara Andrés, el trio de jazz de Clara Juan, o MónDuo.\nEl director artístic del festival, Ausiàs Garrigós, ha valorat que “el Music Fest ha tingut molt bona acollida, donada la situació que vivim. És important continuar apostant per la cultura, perquè la necessitem i ens necessita”. El director ha agraït l’aposta de Potries per continuar amb la programació del festival en uns temps molt difícils per al sector.\nPer la seua banda, l’alcaldessa de l’Ajuntament de Potries, Assumpta Domínguez, ha apuntat que “s’ha fet un esforç molt gran per a mantindre els recursos destinats al festival i alhora fer front a totes les necessitats derivades de la crisi sanitària”. Alhora, Domínguez ha agraït les “aliances entre distintes administracions” per tal que la tercera edició del Potries Music Fest s’haja pogut celebrar, referint-se a la implicació de l’Institut Valencià de Cultura, de la Conselleria d’Educació, Cultura i Espot, de les àrees de Cultura i de Turisme de la Diputació de València, i de Turisme Comunitat Valenciana.\nL’alcaldessa tancava el festival amb un “llarga vida al Potries Music Fest”, de manera que assegurava la continuïtat d’esta proposta cultural del poble de Potries, la comarca de la Safor i el territori valencià. El festival va celebrar la seua primera edició l’any 2018 coincidint amb el fet que Potries ostentara el distintiu de Capital Cultural Valenciana.


Una escriptora d'èxit. Imma Monsó (Lleida, 1959) va entrar tard al món de la literatura però ho va fer per la porta gran. L'èxit sempre ha acompanyat els seus llibres, tot i que ella no ha volgut mai viure de l'escriptura ni deixar la seva feina de professora\nTHAÏS GUTIÉRREZ Actualitzada el 15/05/2012 00:00\n260x366 Imma Monsó ha guanyat el premi Ramon Llull d'enguany amb la seva última novel·la, La dona veloç. / JORDI PIZARRO Imma Monsó ha guanyat el premi Ramon Llull d'enguany amb la seva última novel·la, La dona veloç. / JORDI PIZARRO\nImma Monsó arriba tard i amb el temps just. Com la protagonista del seu últim llibre, La dona veloç (Planeta), sembla atabalada. Parlant del plaer de la lectura i la passió per escriure va baixant el ritme fins que la cadència pausada de les seves paraules i les històries que explica acaben atrapant l'oient, com els seus llibres atrapen el lector.\nVas començar a publicar amb 36 anys. T'hi vas posar tard o no et venia de gust publicar?\nA mi, escriure i explicar històries sempre m'ha agradat. El que passa és que en començava moltes però no les acabava. El primer llibre que vaig acabar va ser el primer que vaig publicar, també perquè vaig tenir molta sort amb el món editorial. Hi ha gent que és narradora de mena, jo ho era, però no acabava històries, potser em feia por.\nQuè et feia por?\nEm feia por acabar amb aquell plaer immens que tens quan escrius per a tu mateix. És una activitat molt solitària i m'hauria encantat portar-la tota la vida així, però un dia vaig decidir acabar un llibre i a partir d'aquí tot va ser molt fàcil.\nI ara tens un munt de premis, l'últim el Ramon Llull 2012. Com es paeix tot aquest èxit?\nÉs com si no en fos gaire conscient. A més, sóc una persona a qui no li agrada gaire la vida social i crec que, si hagués sigut d'una altra manera, hauria gaudit molt més de tot això.\nI ara vius de l'escriptura?\nNo. He intentat evitar-ho perquè per mi perdria tota la màgia que té el procés d'escriure. Jo quan escric sempre penso que aquella serà l'última novel·la, tot i que després no sigui així. Seria horrorós pensar que per obligació n'haig d'escriure una altra. Aquesta llibertat és molt important per a mi i vull preservar-la. I també es important mantenir la meva feina de professora perquè em permet tenir contacte amb el món.\nEls teus llibres semblen plens de referents autobiogràfics.\nJo crec que la ficció és una reinterpretació de la realitat. No hi ha ningú que escrigui de la vida sense recórrer a la seva pròpia experiència. Es tracta de combinar coses per intentar buscar una realitat més consistent que la real, que és molt efímera. Fins i tot hi ha coses que encara que no les hagis viscut, et sembla que ho has fet.\nCom si tinguessis els records d'una altra persona?\nSí, em passa això. Tinc records de coses que no m'han passat a mi i que surten de les meves novel·les. Suposo que això és per la intensitat amb què he viscut la novel·la i per aquest motiu el lector també s'ho creu i ho viu intensament, perquè tu has estat el primer de creure-t'ho. La sinceritat a l'hora d'escriure és molt important.\nSi tota la ficció es basa en coses viscudes, ¿escriure pot ajudar a processar-les, com una teràpia?\nJo sempre dic que tota novel·la és d'autoajuda, per al lector i per a l'escriptor. Llegeixes per sentir-te millor, per reconeixe't i per aprendre coses noves. La novel·la és terapèutica per ella mateixa, com ho és l'art en general. I des del punt de vista de qui escriu, crear és sempre terapèutic. Potser en el meu cas, escriure no em fa estar millor, però no escriure em fa estar pitjor. Notes que ho necessites.\n¿La teva última novel·la, Una dona veloç , és com una metàfora dels temps que vivim? Amb aquesta dona accelerada, una mica com totes nosaltres...\nSí, m'ho han dit moltes lectores que s'han vist reflectides en la protagonista del llibre. Però la novel·la també parla de la família, de les intoleràncies personals, del paper dels bons amics, de la mitificació de la intel·ligència...\nN'hi ha que diuen que vivim temps femenins, precisament perquè són accelerats.\nSí, aquesta època és més femenina, ja fa temps que es diu. Crec que és perquè el cervell femení és més capaç de pensar en diverses coses a la vegada, és més anticipador, més capaç d'organitzar. Els homes que tenen aquestes qualitats, més femenines, són els que més bé s'han adaptat a aquesta època.\nÉs bona, aquesta època?\nCrec que hi ha una impossibilitat de viure el present que es manifesta constantment, amb tot: amb el que dura una pel·lícula a la cartellera, el que dura un llibre a la llibreria... Ara fins i tot es diu molt: "Estem per davant del calendari", com a cosa positiva. Crec que estaria bé recuperar el valor masculí de ser capaços de viure més el present.\nTu, com la protagonista del llibre, també enyores l'avorriment?\nSí, molt. Sobretot perquè jo recordo aquestes extensions de temps verge de la infància, en què deies: i ara què faré? Aquest avorriment era tan intens que sempre acabaves inventant alguna cosa. Aquell moment en què sorgia la manera d'omplir aquell buit era tan alegre, tan preciós, que és una pena perdre'l perquè ara no ens avorrim mai.\nAra sembla que sigui dolent.\nSí, però jo la meva filla he volgut que s'avorrís i crec que li ha anat molt bé, perquè al final acaba creant alguna cosa; d'aquests moments d'avorriment en surt la creativitat, en surten coses positives i bones.


Fotografia en Relleu. La fotografia estereoscòpica a les comarques de Lleida (1895-1960). – Ecomuseu de les Valls d'Àneu\nFotografia en Relleu. La fotografia estereoscòpica a les comarques de Lleida (1895-1960).\n25 de març de 2015 EcomuseuNotícies\nDescobrint fons inèdits de fotògrafs lleidatans. “Fotografia en Relleu. La fotografia estereoscòpica a les comarques de Lleida 1895-1960“. Una nova exposició de la Xarxa de museus de les Terres de Lleida i Aran.\nAquesta exposició, organitzada per la Xarxa de museus de les Terres de Lleida i Aran i pel Departament de Cultura de la Generalitat de Catalunya, i que compta amb el suport de la Universitat de Lleida, la Xarxa d’Arxius Comarcals de Catalunya, l’Institut d’Estudis Ilerdencs i la Diputació de Lleida aporta importants novetats en la història de la fotografia de les terres de Lleida de finals del segle XIX i principis del XX. Gràcies a la recerca duta a terme pel comissari de l’exposició Xavier Goñi, s’han retrobat nous fons fotogràfics estereoscòpics, alguns dels quals eren desconeguts i es poden veure per primer cop en públic.\nAquesta exposició que itinerarà per diferents museus i arxius de les terres de Lleida durant l’any 2015 i 2016 és una de les activitats conjuntes desenvolupada per la Xarxa de museus durant l’any 2014 i 2015 amb l’objectiu de reivindicar la funció territorial dels museus i donar a conèixer el nostre patrimoni. En aquest cas, també s’ha comptat amb la col.laboració de la Xarxa d’Arxius Comarcals de Catalunya com a dipositaris d’alguns d’aquests fons i també amb el suport d’algunes famílies que ens han permès accedir als seus fons privats. L’exposició va acompanyada d’un catàleg on a més de recollir totes les imatges presentades a l’exposició s’introdueixen alguns articles de diversos especialistes en aquesta tècnica fotogràfica.\nTrobareu més informació al següent link:


Després de signar el desembre passat el conveni de col·laboració del cinqué programa de «Beques FACSA per a l'estudiantat de l'UJI resident a Castelló de la Plana», l'empresa FACSA i la Universitat Jaume I han lliurat hui un total de 27 beques a estudiantat de grau de la Universitat, destinades a ajudar-lo en el pagament de la seua matrícula.\nEl programa ha rebut un total de 180 sol·licituds, que s'han analitzat tenint en compte tant criteris acadèmics com econòmics, a fi de determinar a quin estudiantat es destinaven els 21.900 euros de pressupost.\nL'acte de lliurament de les beques, que s’ha celebrat virtualment, ha comptat amb la presència de la rectora de l’UJI, Eva Alcón; el president de FACSA, Enrique Gimeno; l'alcaldessa de Castelló, Amparo Marco; la vicerectora d’Estudiantat i Compromís Social, Inmaculada Rodríguez; el gerent de la Fundació General de l’UJI, Juan Antonio Bertolín, i el director del Servei d’Aigües Potables de FACSA, Manuel Breva.\nEl president de FACSA, Enrique Gimeno, ha transmés l'enhorabona a l'estudiantat becat i ha destacat la seua capacitat d'esforç i orientació a l'excel·lència com una de les claus per a obtindre millors oportunitats de creixement professional. En la seua intervenció també ha ressaltat l'imprescindible paper de les universitats per a construir una societat millor, i ha manifestat «el compromís de la companyia de continuar col·laborant amb la Universitat Jaume I, i també amb l'Ajuntament, per a promoure el talent i altres reptes orientats al progrés econòmic i social sostenible de la nostra ciutat».\nFinalment, l'alcaldessa de Castelló, Amparo Marco, també ha valorat «l'aposta pel talent dels castellonencs i les castellonenques que suposen aquestes beques i la sensibilitat de l'empresa FACSA, de la Universitat Jaume I i de l'Ajuntament per ajudar a crear noves oportunitats i impulsar el procés formatiu dels joves i les joves». En aquesta línia, Marco ha destacat altres iniciatives impulsades pel consistori per a fomentar i premiar el talent, a través de les Beques Talent Ciutat de Castelló o el Concurs Europa Transforma Castelló. «Contribuïm així a l'esforç econòmic que suposa la continuació d'estudis en l'actual context d'impacte econòmic derivat de la pandèmia», ha puntualitzat l'alcaldessa.


Quim Rocas, un altre de la família cap a l'elit de l'handbol - Ràdio Palafrugell\nQuim Rocas, un altre de la família cap a l’elit de l’handbol\nEl cognom Rocas comença a ser ben conegut en el món de l’handbol, íntimament lligat a Palafrugell. Si anys enrera l’Albert ens portava fins a les més altes esferes esportives, ara és el seu nebot, en Quim Rocas, qui comença a destacar en aquest esport.\nEn Quim està en edat infantil i ja ha atret l’interès dels clubs de l’elit. En concret, milita aquesta temporada en el FC Barcelona, uns dels millors clubs europeus d’handbol. El cas d’en Quim Rocas és, però, un pèl especial, ja que en comptes de residir a la Masia entrena a Palafrugell amb els infantils i cadets del CH Garbí i 2 dies a la setmana acudeix a les instal·lacions del Barça.\nQuim Rocas va ser escollit també per format part de la selecció catalana, per a participar al Campionat d’Espanya autonòmic. Allà, a part d’aconseguir la victòria final, va ser triat millor jugador del torneig i integrant del millor 7 de la competició. Només el temps ens dirà si acaba realment a l’elit d’aquest esports però, de moment, marxa pel bon camí\nFa uns dies ens va visitar a la nostra emissora, amb la seva mare, la Sandra, companya infatigable de viatges a Barcelona. Si voleu, aquí podeu escoltar l’entrevista.


Dani Flaco: “Abans era molt més poètic i ara m’he tornat més canalla” | BonDia Diari digital d'Andorra.\nDani Flaco: “Abans era molt més poètic i ara m’he tornat més canalla”\nEl concert que va protagonitzar Dani Flaco a La Fada Ignorant el desembre passat va ser tot un èxit. En aquella ocasió va tocar amb el cantautor Albert Sans i ara el cantant de Bellvitge tornarà a repetir l’experiència però en solitari, i ho farà dijous a la nit a partir de les onze amb una actuació amb entrada gratuïta.\nEn aquesta ocasió Flaco presentarà el seu quart disc, Secretos de sumario, amb què el músic fa un salt en molts sentits: “Abans era més poètic i ara sóc més canalla, molt més valent”, va dir ahir en declaracions al BONDIA, i hi va afegir: “No sé exactament a què es deu el canvi, però sí que és veritat que les meves lletres són molt més directes.” En aquest disc “el 90 per cent de les cançons parlen d’amor i desamor”, una temàtica que sempre ha acompanyat els treballs de Flaco, però en aquest disc encara més.\nPel que fa al títol de l’àlbum, Secretos de sumario, segons l’artista “és el mateix títol d’una de les cançons incloses en el disc”. “Em va semblar un títol potent, que agradaria i que sonaria bé per a un àlbum”, va assenyalar. Aquesta no és la primera vegada que aposta per un títol suggeridor; el seu darrer treball el va titular Xarnego, i no per casualitat sinó per “demostrar que sent xarnego puc cantar en català”.\nActualment Dani Flaco té quatre discos a la seva esquena. Precisament ahir es va assabentar d’una notícia molt bona: “Des de la discogràfica m’acaben de fer saber que el disc Xarnego va ser un dels discos més venuts en català l’any passat, segons publica la revista Enderrock.” Un èxit més que se suma a una trajectòria que a poc a poc l’ha anat situant com un dels cantants de més renom del panorama pop rock a Espanya.\nTot i que abans de Xarnego ja havia publicat dos àlbums, Salida de emergencia i Fuerzas de flaqueza, amb aquest tercer àlbum va consolidar la seva carrera musical, i així ho demostra l’article d’Enderrock.\nAra, amb el disc Secretos de sumario Flaco porta onze noves cançons en castellà, que tots aquells que vulguin podran conèixer en directe en l’actuació a La Fada Ignorant. Un concert que el català afronta amb moltes ganes: “El públic andorrà és molt agraït, ja m’ho van demostrar l’última vegada que vaig tocar a La Fada, però de fet aquell no era el primer cop que actuava a Andorra; fa temps vaig tocar a la desapareguda sala Àngel Blau.”\nEls concerts de La Fada Igmorant es multipliquen setmana rere setmana, però la proposta de Flaco és una de les més destacades de la programació del local. I és que el responsable de la sala de la capital aposta clarament per la música en directe i per portar a l’escenari “el que funciona i veig que agrada al públic”.\nAhir mateix La Fada va acollir una nova sessió del cicle de poesia Veus, en què va incloure un concert de música barroca italiana a càrrec dels músics Marga Mingote i Ferran Pisà. Dissabte serà el torn del cantautor de Barcelona Miguel Ángel Bueno, que pujarà a l’escenari de La Fada per presentar el seu nou treball discogràfic, Hombres de hojalata.


Wikiloc | Sabadell-Montcada-Castell de Burriac i tornada. Trail\nSabadell-Montcada-Castell de Burriac i tornada.\n10,403 684 5427\nMoving time 6 hours 30 minutes\nSabadell-Riu Ripoll-Castellar del Vallès-Polinyà (Mountain biking)\nParc Fluvià del Riu Ripoll del terme de Sabadell (Hiking)\nFalconadeta 2008 - Sabadell-Sant Feliu del Racó-Castellar del Vallés-Sabadell (Mountain biking)\nParc Fluvial del riu Ripoll: recorrido por el pasado preindustrial de Sabadell (Hiking)\nRuta moderada a nivell tècnic. Els corriols tenen trams de dificultat de pujada i de baixada en alguns cal posar el peu a terra. No sóc gaire hàbil. Hi ha trams amb rampes de mes del 20%.\nRuta entre moderada i difícil pel que fa a l'esforç físic.\nCal tenir present que sempre poder anar direcció mar i agafar el tren par tornat.\nRuta amb un parell de punts d'aigua sense control sanitari. Jo he begut d'ambdós i no m'ha passat res.\nRuta amb vistes espectaculars i per llocs molt variats. És impressionant comprovar el canvi de vegetació si estàs en la vessant de mar o en la vessant de muntanya.\nLas vistes des del Castell de Burriac , espectaculars i el Castell molt ben conservat.\nEl final i per no fer mes llarga la sortida em optat per fer la baixada a Montcada per la carretera, però hi ha opcions de camí per la Serra de Marina o be un cop a la carretera en lloc de anar a Montcada, agafar sentit contrari i recuperar el trac i així podrem fer el corriols inicial, en aquest cas de baixada.\nTingueu present que encara que la majoria de recorregut segui per pista ample i de bon fer hi ha rampes de mes del 20% i fins arribar a mes del 30% en la pujada al Castell de Burriac.


El divendres torna a Castelló l'ultrail 'Top of the Rock' | Castelló Extra\nEl divendres torna a Castelló l'ultrail 'Top of the Rock'\nL’ultratrail ‘Top of the Rock’ torna aquest divendres a Castelló amb la voluntat de consolidar-se com una de les proves per etapes de referència del calendari esportiu castellonenc «i amb un dels recorreguts més atractius de tot el país». Així s’ha expressat la diputada d’Esports, Tania Baños, aquest matí en la presentació d’aquesta segona edició, que recorrerà 120 quilòmetres entre la mar i la muntanya amb la participació devora 350 atletes.\nBaños ha destacat «el poder de convocatòria» de les competicions esportives que se celebren a les comarques castellonenques i que, com aquesta, «ajuden a posar nom i cara als meravellosos pobles de l’interior provincial». Per la seua banda, l’organitzador de la prova, Manu García, ha destacat que amb ‘Top of the Rock’ obrim les portes a molts corredors de fora que tindran per davant tres dies perquè facen esport i, alhora, coneguen el territori. En aquest sentit, ha informat que el 30% dels participants provenen de fora de Castelló i un 2% de països europeus.\nLa diputada d’Esport ha agraït a l’organització i als municipis col·laboradors –Castelló de la Plana, la Pobla Tornesa, Vilafamés, les Useres, Atzeneta del Maestrat, Culla, Benassal, Ares del Maestrat i Morella– «la vostra implicació i facilitat a l’hora de sumar esforços, junt a la Diputació, per a portar a la nostra província esdeveniments de gran transcendència com aquest».\nLa primera etapa donarà el seu tret d’eixida aquest divendres, a les 8 hores, de Castelló de la Plana i farà camí cap a les Useres, amb un recorregut de 45 quilòmetres. El dissabte, la segona jornada recorrerà els 37 quilòmetres que separen la localitat dels Peregrins de Benassal, mentre que el diumenge es conclourà l’edició amb una cursa de 38 quilòmetres que acabarà a Morella.\nEn la presentació de l’actual edició han estat presents els guanyadors de la primera prova, Víctor Bernad i Sonia Escuriola, i representants dels ajuntaments de Benassal i Vilafamés.


Voluntaris.cat aspira a transformar a la FESC 2019! | Voluntaris.cat\nParticiparà en la Fira d’Economia Solidària amb l’estrena d’una dinàmica per donar a conèixer dues eines de consum responsable: ‘El Mercat Social’ i el ‘Guanyem-hi tots!’\nVoluntaris.cat torna, un any més, a la Fira d’Economia Solidària de Catalunya (FESC) que se celebrarà el 26 i 27 d’octubre al recinte Fabra i Coats i on estrenarà la dinàmica ‘Marca’t un punt pel consum responsable!’.\nDurant la Fira, la FCVS donarà a conèixer dues eines que promouen l’Economia Social (ESS) i la reutilització de productes,‘El Mercat Social’ i el ‘Guanyem-hi Tots!’. Tothom que s’apropi a l’estand EGA44 de la Nau Elisa Garcia i que es marqui un punt pel consum responsable podrà guanyar un lot solidari d’El Mercat Social.\n‘L’economia ha canviat. I tu, a què aspires’ és l’eslògan trencador que ha triat la Xarxa d’Economia Solidària de Catalunya per a la vuitena edició de la Fira. La FCVS, amb la seva participació, aspira a impulsar la cultura de les economies transformadores, el voluntariat i el consum responsable com a eines d’impacte social i mediambiental en benefici de la comunitat.\nEl voluntariat ajuda a transformar!\nA més de l’estand, que es podrà visitar durant tot el cap de setmana, la FCVS farà la presentació ‘Voluntaris.cat: Jo aspiro a transformar’ a l’espai Empar Coloma el dissabte 26 a les 15.20 h. El públic descobrirà com pot exercir i practicar un consum transformador i amb impacte social i mediambiental.\nLa FESC 2019, organitzada per la Xarxa d’Economia Solidària, permet conèixer una altra manera de relacionar-se amb el consum. És un aparador de productes i serveis necessaris per cobrir les necessitats de la nostra vida quotidiana a través de l‘ESS: habitatge, alimentació, oci, educació, comunicació, tecnologia, serveis a persones i empreses, finances i assegurances ètiques, formació i educació i tecnologia, entre altres.\nBases sorteig El MercatSocial


Cala Vedella - Eivissa\nCala Vedella destaca per la seva àmplia gamma de serveis, restaurants, bars i botigues i, a més, per les múltiples possibilitats de practicar esports nàutics. Una autèntica piscina natural d’aigües cristal·lines, molt popular i familiar, en la qual gaudir d’un perfecte dia de platja.\nDimensions: 260 metres de longitud i de 50 a 80 metres d’amplada.\nSubstrat: Arena natural de gra fi.\nFons marí: Arena amb algunes zones rocoses i vegetació submarina. Escassa profunditat amb desnivell suau.\nEntorn: Natural, residencial, turístic.


Usuari Discussió:Barmyalien - Viquillibres\n—el comentari anterior sense signar és fet per Xavier Dengra (discussió • contribucions) 16:52, 5 ago 2009 (CEST). A veure com funciona.—el comentari anterior sense signar és fet per Cursviqui (discussió • contribucions) 10:05, 7 març 2009 (CET).\nSí jo també tinc ganes d'aprendre molt a veure com funciona tot... pot ser podem quedar i m'ensenyaras tot --Montseroma 10:09, 7 març 2009 (CET)\nHola, soc María José salutacions des de la fila de davant.--Serpentina 10:10, 7 març 2009 (CET)\nBon dia tothom, gràcies pels missatges...ja anem parlant de tot això...--Barmyalien 10:17, 7 març 2009 (CET)\nCom va tot? Tens un domini tecnic impresionant!!!!! Potser es podrien parlar de 4 sessions millor que de 6?--88.5.210.137 11:02, 9 març 2009 (CET)\n--Cursviqui 11:10, 9 març 2009 (CET)\nhombre crec que amb 6 sessions d'una hora que seria com pots moure't per viquipèdia-escriure l'articles-editar etcètera més la feina per a redactar/traduir és més assequible que amb 4...jo miraré tot i intentar justificar les 6 ....--Barmyalien 19:04, 9 març 2009 (CET)\nD'acord, em sembla perfecte. Afegeixo més competències bàsiques, si et sembla, i potser més connexions amb d'altres matèries? --Cursviqui 17:06, 10 març 2009 (CET)\nHola,faig proves per poder comunicar-me. És com està sol en un ba r de nit i no saber què prendre.--Serinya 13:09, 11 març 2009 (CET)\nCrec que les sessions són poques per la complexitat del projecte que hem d'aprendre.--Serinya 13:10, 11 març 2009 (CET) res, només m'afegeixo a la idea de com funciona--88.1.221.63 19:03, 13 març 2009 (CET)\nA quien madruga dios le ayuda!!!![modifica]\nHome, de vegades està molt bé estar al llit!—el comentari anterior sense signar és fet per Cursviqui (discussió • contribucions) 11:09, 9 març 2009 (CET). --Cursviqui 11:10, 9 març 2009 (CET)\nObtingut de «https://ca.wikibooks.org/w/index.php?title=Usuari_Discussió:Barmyalien&oldid=14366»\nLa pàgina va ser modificada per darrera vegada el 5 ago 2009 a les 16:52.


La Diputació de València ha licitat ja les excavacions arqueològiques en el Castell de Corbera, requisit previ per a la realització de les obres de restauració que permetran afermar la seguretat i reobrir al públic un immoble que compta amb la declaració de Bé d'Interès Cultural. La intervenció en el Castell de Corbera forma part del pla de revaloración i recuperació del Patrimoni que està duent a terme la Diputació de València; un pla que contempla també en el curt termini actuacions en el Monestir de Llutxent.\nPropietat de la Diputació de València des de la dècada dels 90, aquest castell d'origen islàmic és un dels elements patrimonials més distintius de la comarca de la Ribera Baixa. En l'actualitat presenta una greu deterioració que requereix per a solucionar-ho d'una rehabilitació completa; no obstant açò, tal com ha explicat el diputat d'Administració General, Pepe Ruiz, “aquesta actuació no pot autoritzar-se sense un informe arqueològic previ que determine la forma en la qual s'ha de dur a terme l'actuació per a no danyar el valor històric de l'immoble”. Un informe que s'erigeix en requisit indispensable per a poder escometre la redacció del projecte que determinarà, entre altres coses, el pressupost total de l'actuació.\nI és que la catalogació de la fortificació com Bé d'Interès Cultural fa que aquesta estiga sotmesa a una especial protecció, del compliment de la qual és responsable la Conselleria de Cultura. Per aquest motiu, i per a evitar que la dilació excessiva del procés, que es calcula que podria ser d'al voltant un any, poguera acabar perjudicant irreversiblement algunes parts de l'estructura, l'Àrea de Patrimoni de la Diputació de València està gestionant amb els seus homòlegs en l'administració autonòmica la possibilitat de dur a terme algunes actuacions puntuals de forma paral·lela a les excavacions que en breu s'iniciaran.\nEls treballs objecte de licitació comprenen la redacció del projecte d'intervenció arqueològica amb el qual obtenir l'autorització de la Conselleria, l'adreça de l'excavació, la redacció d'informe preliminar i la redacció de la memòria científica de les actuacions arqueològiques realitzades. En concret, es contemplen cinc sondejos estratigràfics distribuïts per tota la superfície del castell, cadascun dels quals tindrà unes dimensions aproximades de 3 metres d'ample per 3 metres d'alt i una profunditat mitjana de 2,50 metres, la qual cosa suposa un volum total d'excavació de 112.50 metres cúbics.\nLes restes arqueològiques que es pogueren trobar es netejaran, embalaran i emmagatzemaran en el lloc que la Conselleria competent determine. Acabada la labor d'excavació, s'emplenarà l'àrea oberta i es protegirà amb una làmina de geotextil, una capa d'arena llavada i, finalment, una capa de graves.\nRespecte al projecte d'intervenció arqueològica, aquest haurà de detallar el temps necessari per a l'execució de l'excavació, el termini inicial màxim de la qual s'estima en 3 mesos, així com els requisits que haurà de complir l'empresa encarregada de l'obra civil. El termini màxim per a l'elaboració de tots els treballs contemplats en el plec, redacció d'informes i memòria inclosos, és de 19 mesos i el pressupost màxim de licitació, de 20.207 euros, import en el qual no s'inclou l'obra civil que poguera ser necessària en el context d'aquestes actuacions.\nSegons ha explicat Pepe Ruiz, l'objectiu del seu departament és “garantir la correcta conservació del Castell de Corbera com a element patrimonial, realitzant aquells treballs que es consideren necessaris per a permetre el seu ús i gaudi com a element del Patrimoni valencià, en condicions reals de seguretat”, alguna cosa que, tal com ha reconegut, ara mateix no està garantit.\nPer la seua banda, l'alcalde de Corbera, Jordi Vicedo, ha recordat que el seu municipi porta anys reivindicant una actuació que permeta posar en valor el que és un dels símbols més distintius de la localitat i en aquest sentit, el diputat d'Administració General ha recordat que els treballs arqueològics que ara s'han licitat “permetran determinar de quina forma s'ha de dur a terme l'obra de rehabilitació per a poder incloure-la dins dels plans de la Diputació amb uns terminis i pressupost exactes”.


3.000 joves a Ontinyent en el Festival “Diània” Les Muntanyes Alcoi\nFins 3.000 joves de les comarques centrals trien Ontinyent per gaudir de la Pasqua amb el Festival “Diània”. L’Assemblea de Joves Meruts qualifica “d’absolut èxit” una convocatòria “que ha canviat la imatge que molts joves tenien de la ciutat” .\nEnviat per Joann en 22 d'abril de 2014.\nEl Festival va ser un èxit de públic jove que va gaudir de la bona música i d’Ontinyent./lesmuntanyes.com\nAl voltant de 3.000 joves procedents de totes les comarques centrals valencianes triaven Ontinyent per gaudir de les vacances de Setmana Santa i Pasqua assistint a la primera edició del Festival “Diània”, l’alternativa cultural i d’oci organitzada enguany per l’Assemblea de Joves Meruts i l’Ajuntament de la ciutat. El Govern d’Ontinyent destaca el positiu impacte del festival a l’activitat dels comerços i empreses locals així com l’absència d’incidents destacables. L’Assemblea de Joves Meruts qualifica “d’absolut èxit” una convocatòria “que ha canviat la imatge que molts joves tenien de la ciutat”\n3000 joves van disfrutar d’Ontinyent./\nDes del Govern d’Ontinyent s’ha destacat el positiu impacte del festival a l’activitat econòmica a la ciutat, xifrant en al voltant de 50.000 euros només les compres i despeses directes en supermercats, restaurants, bars i empreses locals que han prestat els seus serveis a l’organització. Així mateix, s’ha valorat molt positivament l’absència d’incidents destacables durant els tres dies que ha durat el festival (del 17 al 19 d’abril).\nGrups i bandes d’estils molt diversos com Aspencat, la Raíz, Arthur Caravan, Andreu Valor, Tashkenti, Auxili o Smoking Soul’s, feien vibrar els joves desplaçats als camps de futbol de la Puríssima, on es disposava d’una zona d’acampada gratuïta amb dutxes que va gaudir d’una gran acceptació. L’Assemblea de Joves Meruts ha qualificat de “absolut èxit” el resultat d’una convocatòria “que ha canviat radicalment la imatge que molts joves tenien de la nostra ciutat, que en altres temps en dies com estos estava buida i sense oferta d’oci, i que enguany ha estat un lloc d’encontre i gaudi per als ontinyentins, que no hem hagut d’eixir fora, i també per als visitants”.\nDes de la Regidoria de Joventut, Pepe Pla destacava “l’enorme treball dels Joves Meruts, que han demostrat que la nostra joventut està sobradament preparada per a traure endavant una fita com aquesta, que ha estat molt més que música, i que va a seguir comptant amb el recolzament del Govern d’Ontinyent”.\nLa zona d’acampada va ser preparada per passar els tres dies en el festival/ lesmuntanyes.com\nEl Regidor de Serveis Municipals, Manuel Cuesta, explicava que durant els tres dies que ha durat el festival s’ha procedit a la neteja diària dels diversos pàrkings i zones d’estacionament adjacents a la zona d’acampada, que una volta finalitzat el festival ha restablert la normalitat. Per la seua banda, el Regidor de Seguretat, José Mª Hoyos, ha felicitat els i les joves participants pel seu civisme així com l’absència d’incidents destacables durant els tres dies que ha durat el festival.


32 televisions locals de Catalunya emeten el programa 'Solidària' produït per Vilafranca TV | RTVVilafranca\n32 televisions locals de Catalunya emeten el programa ‘Solidària’ produït per Vilafranca TV\nEl programa, de periodicitat setmanal , té una durada de 15 minuts i tracta temes d’actualitat, ofereix reportatges d’activitats solidàries, d’entitats o de projectes de cooperació.\nEl ‘Solidària’ és un programa informatiu que pretén difondre l’activitat que desenvolupen les Organitzacions No Governamentals de Catalunya en l’àmbit de la solidaritat i la cooperació al desenvolupament.\nAquesta temporada ha incorporat, a més d’un nou grafisme, també la elaboració d’un reportatge divulgatiu de temes genèrics a l’entorn de la solidaritat i un espai d’entrevistes.\nLa renovació de l’espai ha permès millorar la seva divulgació. La temporada anterior era emès per una vintena de televisions locals de Catalunya i en l’actualitat són 32 les televisions que l’ofereixen, abastant tot el territori català, des de la TV de Figueres o de Girona, passant per Manresa, o Vic, l’Hospitalet, Badalona, i fins arribar al Canal Segrià de Lleida, per exemple.\nEl ‘Solidària’ és un programa produït per Vilafranca TV amb el suport econòmic de l’Ajuntament de Vilafranca, la Diputació de Barcelona i el Fons Català de Cooperació al Desenvolupament, que permet oferir-lo gratuïtament a les televisions locals que ho demanin.


Marc Márquez domina els entrenaments del Gran Premi d'Àustria\nEl català ha sumat la 77a millor classificació de la seva carrera esportiva\n2 min. Spielberg (Àustria) 11/08/2018 15:16\nEl català Marc Márquez (Repsol Honda RC 213 V) s'ha imposat per segona vegada consecutiva en els entrenaments oficials per al Gran Premi d'Àustria de MotoGP que aquest diumenge es disputa al circuit Red Bull de la localitat de Spielberg.\nEl català ha sumat la 77a millor classificació de la seva carrera esportiva. Márquez és el pilot de la història amb millors xifres en aquesta classificació, de les quals 49 ho han sigut en la categoria reina, per davant dels que han de ser els seus dos grans rivals per la cursa austríaca, els pilots oficials de les Ducati Desmosedici GP18, l'italià Andrea Dovizioso i el mallorquí Jorge Lorenzo.\nEls últims entrenaments lliures de MotoGP, els quarts, els han aprofitat gairebé tots els pilots, gràcies al fet que la pista tornava a estar seca, per provar els diferents compostos de neumàtics i així treure algun tipus de conclusió amb vista a la cursa. En qualsevol cas, Marc Márquez ha tornat a ser el dominador de la tanda, amb poc més de dues dècimes de segon sobre Jorge Lorenzo i Andrea Dovizioso, els dos pilots oficials de Ducati.\nJorge Martín, a un pas de la sorpresa en Moto3\nJorge Martín (Honda) ha estat a punt de protagonitzar una heroïcitat en els entrenaments oficials del Gran Premi d'Àustria de Moto3, però s'ha quedat a 78 mil·lèsimes de segon de Marc Bezzecchi (KTM). Albert Arenas (KTM) ha sigut tercer.\nEn Moto2, el castellbisbalenc Xavi Vierge s'ha trencat el canell dret i es perdrà la cursa de diumenge. Pecco Bagnaia ha marcat el millor temps.


El comitè amenaça amb noves aturades al Prat davant l'"immobilisme" d'Iberia\nBarcelona. Dimarts, 6 d'agost de 2019. 16:58\nActualitzat Dimarts, 6 d'agost de 2019. 16:59\nEl personal de terra d'Iberia ha avisat aquest dimarts que pot convocar noves aturades aquest mes d'agost després de la vaga de l'últim cap de setmana de juliol si no hi ha una sortida aviat al conflicte laboral que manté amb la direcció de l'empresa, que consideren que ha adoptat una posició "immobilista". "La representació social entén que no és positiu dilatar en el temps les possibles solucions i adverteix que la posició de conflictivitat no s’ha deixat de banda", adverteix el sindicat UGT en un comunicat.\nSegons els treballadors, l'empresa continua organitzant uns torns de treball que "no permeten la conciliació de la vida laboral i familiar" i critica l"'abús de les prolongacions de jornada", que –afegeixen- donen la raó als treballadors per trobar una sortida amb "caràcter immediat". UGT sosté que els representants sindicals han posat sobre la taula una "proposta realista i adequada" de les seves reivindicacions, amb uns "números mínims i terminis que puguin cobrir les necessitats de l'aeroport".\nEntre d'altres, el personal de terra d'Iberia denuncia "les càrregues de treball excessives, les hores extraordinàries obligatòries abusives, falta d’estabilitat en l’ocupació, precarietat laboral, i un estrès laboral fruit d’uns calendaris no assumibles".\nAeroport del Prat La vaga d'Iberia afecta uns 15.600 passatgers de Vueling al Prat El Nacional / ACN


Els primers cent articles a Les Rades Grises – Les Rades Grises\nQuan en David Castillo em va proposar tenir un espai al suplement Cultura de l’Avui, “el Suple”, no vaig dubtar a suggerir-li una secció dedicada al fantàstic. Tots dos sabíem que la literatura fantàstica en català era ben escassa, però precisament aquest era un motiu prou vàlid per engegar un racó fix on reivindicar la pràcticament nul·la presència de traduccions en llengua catalana en aquest gènere, i per mostrar el batec minoritari però tenaç d’escriptors i lectors empedreïts que en el nostre país han mantingut viva la flama de la fantasia i la ciència-ficció. Ell pensava més en Pedrolo i jo en Rothfuss, però em va deixar fer.\nPrimer article de Les Rades Grises al diari Avui\nAixí va néixer Les Rades Grises, un 30 de setembre de 2010, amb un article sobre la recent publicació de L’ocell de la revolta, la tercera part d’Els jocs de la fam, de Suzanne Collins, a Estrella Polar. La secció en paper tenia caràcter setmanal i una extensió modesta. La tria del títol no va ser fàcil. Per gustos propis només em venien al cap noms vinculats a Tolkien, i volia una expressió catalana, diferent, amb presència i que convidés a fer-se preguntes. Des d’aleshores, no hi ha ningú que no m’hagi hagut de demanar dos cops el títol en parlar del blog. Manllevat de la traducció de Francesc Parcerisas d’El Senyor dels Anells, “les Rades Grises” tenia per a mi la potència mística d’un indret de trànsit, allò que com a lector esperava dels llibres que hi tindrien cabuda.\nCommemorar cent articles és una excusa per mirar enrere i fer balanç. Què us he de dir? Jo n’estic content! En un primer moment aquesta secció significava el súmmum per a un periodista, és a dir, escriure d’allò que t’apassiona i que a sobre et paguin! Com a periodista de la secció de Cultura d’El Punt Avui feia moltes altres coses, òbviament, però l’articlet de Les Rades Grises sempre el preparava amb més ganes. Va ser més tard que va sorgir la idea de fer un blog. La secció començava ja a tenir un cert cos, i valia la pena reunir-ho tot en un espai virtual on qualsevol aficionat hi pogués trobar aplegats tots els articles publicats, cosa que en paper requereix una constància que en els nostres dies ja mantenen ben pocs. Progressivament vaig anar abocant cadascun dels articles al nou blog. Durant força mesos van cohabitar els dos formats. El paper el feia durar una setmana. Quan apareixia el nou número del suplement penjava al blog l’article de la setmana anterior, i així successivament.\nAl juny de 2011 una cruïlla laboral va culminar la meva relació amb El Punt Avui, però de cap manera vaig voler que això signifiqués el final de Les Rades Grises. Així que des d’aquell moment el blog va esdevenir independent. Sense obligacions ni presses, la rutina de l’article setmanal es va esvair –em sap greu…– i la periodicitat va esdevenir llavors més laxa; vaig començar a publicar únicament quan em venia de gust (o quan podia!), obligant-me a escriure exclusivament sobre llibres que havia llegit sencers. Ni prèvies ni ressenyes lleugeres. Si algun periodista que escriu sobre literatura us assegura que ha llegit cada novel·la de la qual parla simplement menteix. És impossible, en el ritme frenètic d’un diari, trobar temps suficient. Una altra cosa són les col·laboracions setmanals, quinzenals o mensuals.\nEntrevista amb l’escriptor Patrick Rothfuss a Les Rades Grises\nLes Rades Grises és, doncs, un espai estrictament personal. Un canal on vehicular i compartir una passió lectora que m’acompanya des dels 16 anys, quan un bon amic –que sovint fa comentaris aquí– em va animar a llegir El Hòbbit. A Les Rades Grises hi ha molt del que m’agrada. És un web que no té més padrí ni patrocinador que jo mateix. Escric sobre els llibres (les pel·lícules, les sèries o els videojocs…) que em venen de gust. I, encara que intento estar connectat a l’actualitat, defujo absolutament l’estrès de les novetats, i no tinc cap inconvenient en ressenyar novel·les que es van publicar fa mesos o anys -mai és tard per descobrir un bon relat, oi? A més, les noves obligacions laborals deixen menys temps per a la lectura i això obliga a ser més selectius. No obstant, el blog m’ha permès allò del tòpic futbolístic de “tornar-me a sentir periodista” o, més ben dit, “no deixar de sentir-me periodista”.\nLes Rades Grises és també un blog atípic en aquest particular univers del fantasy. No em sento identificat amb el “friquisme”. L’apel·latiu “friqui” que s’usa per denominar els aficionats al gènere més aviat em molesta i no em considero “friqui” en absolut perquè m’agradin les històries de guerrers i bruixots. Precisament una de les meves obsessions és normalitzar-ho. I la normalitat arriba sobretot per la via de la qualitat.\nArticle sobre la nova botiga Gigamesh, a Barcelona\nEn aquests darrers anys hem assistit a una “primavera del fantàstic” gràcies a sagues de molta qualitat que s’han fet populars mitjançant el cinema i la televisió. Ningú és aliè a les sèries d’El Senyor dels Anells, Harry Potter o Game of Thrones, per posar alguns exemples. I la ciència-ficció triomfa a la taquilla amb innombrables films que exploren la supervivència humana en futurs apocalíptics. Ara bé, el fantàstic no només ha explotat en format audiovisual. Hem assistit a fenòmens de masses com el de Patrick Rothfuss, els llibres del qual encara no tenen versió televisiva, però que és capaç d’aplegar centenars de lectors joves arreu on va. Això és un signe d’esperança. I aquesta esperança cal trobar-la en la bona literatura, en la profunditat i la sensibilitat dels personatges, en l’èpica de les històries que aquests viuen i en la bellesa amb què estan escrites.\nUn factor que fa diferent Les Rades Grises ha estat, sens dubte, la llengua. Els cent articles estan escrits en català, tot i que això no vol dir que descarti els llibres que només s’han publicat o traduït en castellà. Me’n perdria molts! A més, em semblaria absurd obviar determinats títols per aquest motiu. L’últim article en paper a l’Avui va ser precisament una entrevista amb Javier Negrete sobre la saga de Tramórea, publicada per Minotauro, el 2 de juny de 2011. Detesto el provincianisme, i això implica que vull parlar de qualsevol llibre si val la pena, sigui quina sigui la llengua en què està escrit.\n“Normalitzar la llengua catalana passa indefectiblement per fer-la present i habitual en els terrenys on la seva presència és més minsa, com passa a Catalunya en el cas de la narrativa de gènere fantàstic”\nAixò no obstant, normalitzar la llengua catalana passa indefectiblement per fer-la present i habitual en els terrenys on la seva presència és més minsa, com passa a Catalunya en el cas de la narrativa de gènere fantàstic. M’he cansat de repetir-ho, però cal insistir-hi, i és un deure que tenim tots els agents implicats en el magma editorial. Per això seguiré intentant ressenyar llibres minoritaris o desconeguts: un dels reptes que em proposo és poder ser altaveu d’editorials més petites que apostin per publicar fantasia en català. Sé amb tota certesa que si el blog es digués “Los Puertos Grises” i el fes en castellà tindria moltes més visites. Però això per a mi és secundari. Òbviament que vull que es conegui el blog, però no renunciaré pas a la llengua per tenir més lectors. Hi ha moltíssims blogs de fantasy (alguns molt bons, i els segueixo) escrits en espanyol. I és ben lògic que sigui així, perquè el predomini d’aquesta llengua forma part de la normalitat en aquest sector a casa nostra. La gran majoria de petites i grans editorials de l’Estat publiquen en castellà, i fins i tot grans grups han proposat els darrers anys col·leccions exclusives dedicades al gènere, cosa que cal aplaudir. En català, en canvi, costa molt trobar-hi rendibilitat.\nContes de Farell Editors\nPrestatge del segell Males Herbes\nEls autors de “Guardians de Somnis”\nLa Setmana del Llibre en Català ha estat una coincidència ideal per celebrar aquest “post 100” a Les Rades Grises. Hi he descobert alguna editorial que desconeixia, com Farell, i antologies de contes que vull llegir, una versió en còmic d’El Hòbbit de Norma Editorial que he afegit a la meva col·lecció i, de casualitat, em vaig trobar amb l’amic Ricard Ruiz, que fa promoció de la segona part de Guardians de Somnis. Encara queden molts dies de Setmana, us recomano una passejada tranquil·la per l’avinguda de la Catedral.\nGràcies a tots els companys d’editorials que col·laboreu a nodrir el blog, gràcies a altres bloguers i col·legues que m’heu ajudat i gràcies sobretot als lectors que de tant en tant us hi deixeu caure per compartir les meves dèries. Si hi trobeu coses interessants, molt millor!\n“I un cop hagueren deixat enrere La Comarca, seguint cap als faldars dels Turons Blancs, van arribar als Turons Llunyans i a les Torres i van albirar la Mar llunyana; i així, finalment, van continuar fins a Mithlond, fins a Les Rades Grises, al llarg estuari de Lun.”\nJ. R. R. Tolkien, El Retorn del Rei. Ed. Vicens-Vives, 1988. pàg. 337\nPublicat a Castellà, Català, Còmic, Ciència-ficció, Cinema, Esdeveniments, Fantasia, Juvenil, Premis, Rol, Televisió, Terror, Tradicional, VideojocsEtiquetat 100 posts, Català, Estrella Polar, fantasy, Farell, La Setmana, Les Rades Grises, Llibre en Català, Males Herbes, Norma3 comentaris\n3 pensaments sobre “Els primers cent articles a Les Rades Grises”\n9 de Setembre de 2014 a les 10:47\nPer molts anys! (o articles, o el que sigui)\n9 de Setembre de 2014 a les 11:03\nMoltes gràcies, Anna, això espero!\nRetroenllaç: Cinc anys: moltes gràcies! | Les Rades Grises\n← Genis entre nosaltres\nEncontres fantàstics →


MODEL ASSISTENCIAL | Hospital Sant Joan de Déu Palma · Inca\nEl model d’assistència es desenvolupa des de la perspectiva d’una atenció integral, continuada i coordinada. Aquest enfocament d’atenció uneix dues característiques substancials:\nL’atenció integral uneix els aspectes relacionats amb la malaltia, amb els relacionats amb la vivència de la situació per part del pacient, tractant de comprendre a la persona de forma integral en el seu context.\nLa centrada en la persona intenta anar més enllà de l’atenció orientada en les necessitats procurant l’estímul i el suport necessari perquè el pacient participi activament en el seu procés d’atenció i aconsegueixi aconseguir el seu projecte de vida. Aquest enfocament busca el desenvolupament d’una relació professional-pacient més horitzontal, que recolzi al pacient perquè prengui les seves pròpies decisions, respectant les seves preferències, la seva identitat i la seva manera de vida. Una forma d’entendre la relació assistencial des de l’empoderament del pacient.\nDestacar entre les característiques d’aquest model:\nTé com a eix central el reconeixement de la dignitat de la persona.\nSitua el seu focus en les capacitats i habilitats de la persona.\nVeuen a les persones dins del seu entorn.\nResponen a les necessitats basant-se en responsabilitats compartides i compromís personal.\nEls serveis s’adapten a la persona.\nParteixen de l’escolta de les preferències i desitjos de les persones i del reconeixement del dret a la seva autodeterminació.\nAquestes característiques es duen a terme pas a pas en l’atenció i les cures del dia a dia: en l’acolliment, en la protecció de la intimitat, en la flexibilitat organitzativa o dels procediments i als espais i equipament, tenint sempre present la dignitat intrínseca de tot ésser humà, el respecte a la seva unicitat, la personalització de l’atenció, la seguretat i el respecte i la promoció de la seva autonomia.\nPer aconseguir-ho es procura incorporar a la pràctica una actitud de preocupació per la persona, sensibilitat cap a la seva vulnerabilitat i comprensió del sofriment; i es fomenta un mètode de treball que comprengui a la persona en el seu entorn, tingui clar les finalitats que es persegueixen i de prioritat als objectius que són necessaris per aconseguir-los.\nUn model d’assistència continuada, progressiva, rehabilitadora i limitant de la incapacitat, coherent amb els nostres valors i proper a la pràctica, reconeix que només des de la pràctica col·laborat iva interdisciplinària pot donar-se resposta a l’atenció integral. Per aquest motiu, a més de contemplar la comesa pròpia de cada disciplina, té en compte el paper de col·laboració entre tots els professionals de la salut.


El Celler de Can Roca obre les seves portes a la màgia de "El Mago Pop: 48 horas con" - Regió7 :: El Diari de la Catalunya Central\nEl Celler de Can Roca obre les seves portes a la màgia de "El Mago Pop: 48 horas con"\nAntonio Díaz entre Josep i Joan Roca durant la gravació del programa discovery max\nUn grup de rostres famosos es deixarà conquerir pel talent d'Antonio Díaz després de gaudir durant 48 hores en exclusiva de la seva màgia a El Mago Pop: 48 horas con, el nou format produït per El Terrat que s'estrenarà properament a Discovery Max. A poc a poc es van donant a conèixer els noms dels personatges que coincidiran amb el mag més famós de la televisió. Després d'experimentar una pujada d'adrenalina sobre la pista amb el pilot de Moto GP Jorge Lorenzo, els altres amfitrions confirmats per al nou programa són els germans gironins Josep, Jordi i Joan Roca, propietaris d'El Celler de Can Roca, reconegut com el millor restaurant del món. Els Roca han conviscut dos dies amb Antonio Díaz en la segona entrega del programa.\nSegons ha informat fonts de Discovery Max, Antonio Díaz s'ha desplaçat fins a Girona amb l'objectiu de deixar amb la boca oberta els tres germans gironins. Durant aquestes dues jornades, l'il·lusionista s'ha convertit en l'ombra dels Roca, ha fet trucs personalitzats per a ells, la seva família i amics, i tots els que han topat amb ell. Díaz també ha visitat la seva casa i els ha acompanyat a treballar a El Celler de Can Roca, mentre ha anat desenvolupant un gran espectacle basat en la gastronomia creativa.\nAmb aquest nou format, Discovery Max renova la seva aposta per les produccions locals i reafirma que confia en la màgia, gènere televisiu reinventat per aquest canal. Antonio Díaz segueix així la línia encetada amb El Mago Pop, format que ha recollit, en dues temporades, uns notables èxits d'audiència.


El Piano Cambres Pròpies\tFinestres\tInquilins L'amor en els temps del jo venc més que tuEva Piquer | 21/04/2014 a les 10:58h 1 comentariEspecial: Sant JordiArxivat a: Biblioteca, Eva Piquer, literatura, García Márquez, lectures, Sant JordiLlegint García Márquez em vaig enamorar. De la seva literatura, però també d'algú que devorava la mateixa novel·la al mateix temps que jo. Ell a Barcelona, jo a l'illa del meu avi. No en sabíem més, teníem vint anys.\nLa música de la prosa de Gabo ens ha ajudat a descobrir la màgia de l'existència, a eixamplar horitzons mentals, a estimar les paraules i les persones. I és això, crec, el que hem de demanar als llibres: que ens multipliquin la vida. Que ens ajudin a entendre-la i a entendre'ns. Que ens sublevin contra la indiferència. Que ens enriqueixin més que qualsevol fortuna. A Catorze reivindiquem la cultura viva, però en els mitjans generalistes la cultura només ocupa portades quan la mort pinta de dol el titular. Si la nostra escala personal de prioritats fos similar a la que s'utilitza per triar les notícies de portada dels diaris, hauríem de fer-nos-ho mirar. Si dediquem més temps a declaracions enverinades que als aliments de l'ànima, tard o d'hora prendrem mal. El dia que ens hàgim de protegir de la intempèrie moral constatarem que el josócmillorquetu no abriga, i llavors què.\nGabriel García Márquez, premi Nobel de Literatura 1982. Foto: Europa PressContingut relacionatFins sempre, mestre05/03/2015El Gabo de Carme Solé20/04/2014Tants anys a Soledad20/04/2014«Homer és un cop de puny al nas»17/04/2014COMENTARISEl somriureMònica Carnicero, 21/04/2014 a les 22:13\t+1\nTinguem doncs algú a qui regalar-li in llibre i una rosa embolicat amb un somriure sincer farcit de l'orgull de pertànyer a una nació que té un dia tan fantàstic com la Diada de Sant Jordi. FES EL TEU COMENTARI


Veray entra com a nova assessora del PP a la Diputació de Barcelona - Empordà\nVeray entra com a nova assessora del PP a la Diputació de Barcelona\nSe li ha assignat un nivell retributiu 5, cosa que suposarà un sou de 3.540,68 euros bruts mensuals\nConcepció Veray, en una imatge de la campanya electoral de l´any passat.\nLa regidora gironina Concepció Veray ha estat nomenada assessora del PP a la Diputació de Barcelona. Veray va ser nomenada per decret de presidència el 22 de novembre, però amb efectes retroactius des del 31 d'octubre. Se li ha assignat un nivell retributiu 5, cosa que suposarà un sou de 3.540,68 euros bruts mensuals repartits en catorze pagues. Veray, que continuarà com a regidora a l'Ajuntament de Girona, s'encarregarà de donar suport als regidors i diputats del PP a Barcelona, i portarà sobretot qüestions relacionades amb les xarxes socials. Es tracta de la segona gironina que durant aquest mandat entra com a assessora a la Diputació de Barcelona, després que fa uns mesos ERC nomenés Pia Bosch.\nA nivell professional, Veray es defineix com a assessora de comunicació, i de fet ja havia assessorat el PP a la Diputació de Barcelona entre els anys 2000 i 2003, tot i que ho va deixar quan va començar a fer carrera política. Ha estat portaveu del PP a l'Ajuntament de Girona des de 2003, essent actualment la única regidora del partit al consistori. També és la representant popular al Consell Comarcal del Gironès, entitat de la qual va ser vicepresidenta l'any 2011. Anteriorment també havia estat diputada al Congrés per Girona entre 2011 i 2015 després d'aconseguir un resultat històric per als populars a la demarcació, càrrec que no va aconseguir renovar en les eleccions del desembre de l'any passat ni en la repetició del mes de juny.\nVeray també ha exercit nombrosos càrrecs dins del PP gironí. Va ser presidenta provincial entre 2004 i 2007, mentre que anteriorment havia etat també presidenta de les Noves Generacions. A partir de 2012 es va encarregar de coordinar la Comunicació i va ser secretària de l'Àrea de Relacions Institucionals del partit a Girona.\nVeray, doncs, se suma a Pia Bosch en la seva tasca com a assessora a la Diputació barcelonina. Bosch, que havia estat portaveu del PSC a Girona, va abandonar els socialistes per integrar-se a MES, que després faria coalició amb ERC a les municipals. Esquerra va nomenar Bosch assessora del seu grup a la Diputació de Barcelona ara fa un any, amb la mateixa categoria que Veray. Al juliol, però, la van ascendir i va passar a ser assessora de l'àrea de Presidència amb un sou de 4.689, 29 euros.


Tess Sanchez Bio, Edat, Aniversari, família, Valor Net, Marit, Alçada - Gent Famosa\n2 Què és el valor net de Tess Sanchez i el sou?\n3 Tess Sanchez viu la vida feliç amb el marit i els fills?\n4 Quina és l'altura de Tess Sánchez?\nTess Sanchez és una directora de càstings nord-americana a Fox Studio. A més, ha contribuït amb el seu paper a diversos programes i pel·lícules. És coneguda principalment com l'esposa del famós actor Max Greenfield. Bé, és una jugadora que està al darrere de l'espectacle amb èxit. El seu treball lucratiu ha afectat moltes vides per aconseguir el seu somni i esperançar.\nTess Sanchez va néixer4 de setembre de 1984,a laEstats Units d'Americaa. Té una nacionalitat nord-americana i pertany al grup ètnic blanc.\nTess treballa com a directora de càsting, principalment per als programes de televisió. També ha exercit com a departament de càsting en espectacles com TheReinicieu la TV de 10 coses que odio sobre vosaltres,No molestar, iReinicieu el Melrose Place. El 2001 va treballar al departament de càsting de BarcelonaDistribuït on Tom Hankva protagonitzar un paper principal al programa.\nTess es va fer càrrec de l'EVP de l'elaboració de Marcia Schulman a Fox Studio el 2011. El mateix any, el seu marit va aterrar la seva escapada a la comèdia FoxNova noia.\nQuè és el valor net de Tess Sanchez i el sou?\nTess ha acumulat una quantitat important de sumes a través de la seva professió com a directora de càsting. Segons la Oficina d'Estadístiques Laborals, el salari mitjà per al director de càsting és aproximadament$ 70,661a l'any a partir de2011. Però ara, la nòmina ha augmentat amb seguretat. Per tant, se suposa que guanya menys una xifra de sis dígits.\nA més d'això, el seu marit, Max Greenfield té un valor net estimat3 milions de dòlars, majoritàriament guanyada a través d’una carrera professional.\nTess Sanchez viu la vida feliç amb el marit i els fills?\nCom ja s’ha esmentat anteriorment, Tess Sanchez és una dona casada. El bestiar amor es va involucrar després dels seus cinc anys de relació. El 2008, el director de càsting va intercanviar els vots del casament amb un actor principal de New GirlMax Greenfield. Tot i això, la parella no ha revelat informació detallada sobre la seva cerimònia de casament.\nLa parella ha acollit dos fills. El 27 de gener de 2010, la parella es va convertir en els orgullosos pares per primera vegada després del naixement de la nenaLily Greenfield.\nDesprés de més de cinc anys, el duo va compartir el seu segon bebè, un fill Ozzie James Greenfieldendavant24 d’agost de 2015. El nen sobrepassa els 5 quilos. A més, no hi ha rumors de la relació extramatrimonial i la separació de la parella fins a la data. Per tant, podem dir que Tess viu una vida feliç amb el seu marit i els seus fills.\nQuina és l'altura de Tess Sánchez?\nEl talentós i treballador director de càsting ha mantingut una bona figura corporal. Ella es troba a l'alçada de 5 peus 9 polzades amb un pes corporal adequat.\nTé un color de cabell negre que és recte i cau més baix que les espatlles. Els seus ulls són bonics ulls marrons. Va perfectament amb els seus trets facials.\nFets de Tess Sanchez\nNom complet Tess Sánchez\nData de naixement 4 de setembre de 1984,\nProfessió càsting director\nCònjuge Max Greenfield\nNens Lily Greenfield, Ozzie James Greenfield


Planeta Lletra edita un llibre de relats de temàtica policial | Mataró Ràdio\nDc, 09/04/2014 - 09:43\nL’associació d’escriptors mataronina Planeta Lletra publica un nou volum sota el títol “No ho podria assegurar amb certesa”. Un recull de 12 relats, nou dels quals estan signats per membres d’aquesta entitat de la ciutat i els tres restants pels guanyadors del premi Premi Planeta Lletra 2013. Tots els relats que formen aquesta publicació estan centrats en la temàtica negra i policial.\nEl llibre de relats ja estarà a la venda aquest Sant Jordi a la parada que Planeta Lletra posa a la plaça Santa Anna. Una de les característiques en comú del conjunt dels 12 relats, a banda que comparteixen temàtica policial i de misteri, és que tots ells tenen lloc a Mataró i compten amb una frase repetida, de la que el títol en dóna una bona pista.\nEl jurat format per Francesc Bechdejú, Bel Olid, Guillem Sánchez i Care Santos van decidir que “La nit nua”, de la mataronina Gemma Blández Trujillo, tenia prou mèrits per guanyar el premi Planeta Lletra, i va quedar en primera posició amb quatre vots del jurat. Els dos finalistes, que també inclouen els seus relats a aquest llibre, són Francesc Duch i Roser Cerdà.\nLa presentació del llibre tindrà lloc a la Biblioteca Pública Pompeu Fabra el proper dimecres 9 d’abril a partir de dos quarts de 8 del vespre.\nllibre, planeta lletra, relat, certesa


BalearWeb :: Veure tema - Com esborrar articles bords…\nCom esborrar articles bords…\nRegistrat: 07 Mar 2007\nPublicat: Dc Nov 28, 2007 4:58 pm Assumpte: Com esborrar articles bords…\nHi ha una sèrie d'articles que quan els puges i pugen malament queden guardats i no hi ha manera d'esborrar-los.\nUn exemple ho explicarà millor:\nSi vas al bloc d'Anarcoefemèrides [ http://anarcoefemerides.balearweb.net ] i poses en el buscador "24/06" et sortiran dues entrades una [ http://anarcoefemerides.balearweb.net/post/36684 ] que és la correcta i que porta la categoria, i altra [ http://anarcoefemerides.balearweb.net/post/36683 ] que és incorrecta, que no porta la categoria. Com esborrar aquesta última entrada? Exemples com aquest hi ha un munt i generen problemes seriosos, ja que les dues entrades són semblants, però una és totalment incorrecta i ja m'ha donat problemes amb la gent...\nPublicat: Dc Nov 28, 2007 8:39 pm Assumpte:\nAixò és un article que ha quedat orfe, és a dir que no té categoria associada. Ja ho he corregit i ara podràs localitzar l'article a través de l'eina d'administració i fer-ne el que vulguis: esborrrar-lo o deixar-lo actiu.\nPublicat: Dj Nov 29, 2007 10:09 am Assumpte: Gràcies, però...\nPerò d'aquests articles orfes n'hi ha una pila... No em queda més remei que anar mirant un per un a veure si els trobo. Ja t'enviaré un llistat d'"articles orfes" per alliberar...\nPublicat: Dl Des 29, 2008 4:49 pm Assumpte:\nAquí tens una llista d'articles orfes per "alliberar". Sembla que hi ha qualcú que sí que té categoria associada, però no surt en l'administració de blocs:\nSi els pots eliminar tu millor...\nPublicat: Dt Des 30, 2008 10:58 am Assumpte:\nExclou de la llista els que sí tenen categoria vinculada, perquè aquests sí que apareixen a la interfície, per exemple aquest:\nAquest sí té categoria i sí apareix a la interfície. Si no els has trobat, prova diferents opcions de recerca.\nSi em passes una llista exacta del que no tenen categoria vinculada, els corregiré.\nPublicat: Dt Des 30, 2008 11:32 am Assumpte:\nGràcies per respondre.\nLlevat de http://anarcoefemerides.balearweb.net/post/57667 la resta de links que t'he apuntat no tenen categoria afegida.\nAquest http://anarcoefemerides.balearweb.net/post/57667, que sí que té categoria afegida, no surt de cap manera, busquis com busquis. Tal vegada a tu et surten, a mi segur que no...\nPublicat: Dt Des 30, 2008 12:10 pm Assumpte:\nVerifica que tinguis l'opció "Totes" a tots els menús desplegables ( Categoria, Estat, Autor i Data) i introdueix algun text que formi part de l'article, per exemple el títol. T'ha de sortir per força.\nQuant als altres que no tenien categoria, ja els he corregit i també els podràs localitzar a través de l'administració.\nPublicat: Dt Des 30, 2008 1:04 pm Assumpte:\nMoltíssimes gràcies, solucionat del tot!\nAra sí que m'ha sortit aquell rar, però et puc assegurar que abans no sortia, ja que això de "Verifica que tinguis l'opció "Totes" a tots els menús desplegables ( Categoria, Estat, Autor i Data) i introdueix algun text que formi part de l'article, per exemple el títol", és justament el que feia...\nAra tot està solucionat.\nGràcies de bell nou.\nPublicat: Dv Gen 23, 2009 6:23 am Assumpte:\nJa hi tornem a ser. Aquest article [http://anarcoefemerides.balearweb.net/post/62498 ], que té categoria afegida, no surt a l'administració. Si tu poses al buscador del bloc el títol de l'article et surt, però si el busques pel calendari no. He de corregir aquest article i no surt...\nJa en diràs coses.\nPublicat: Dv Gen 23, 2009 1:00 pm Assumpte:\nAra ja apareix. Gràcies.\nPublicat: Dt Gen 27, 2009 9:30 am Assumpte:\nDes de fa un parell de dies em passa una feta que genera sistemàticament articles sense categoria vinculada.\nResulta que quan li dono a "Publicar article" sempre m'acaba sortir la pantalla de "No se puede encontrar la página web". Després ho torno a publicar i va bé, però ja ha creat un article sense categoria vinculada. Això ho fa sistemàticament.\nPublicat: Dv Feb 13, 2009 10:29 am Assumpte:\nAquí tens una nova llista d'articles sense categoria associada per eliminar:\nAquest article [ http://anarcoefemerides.balearweb.net/post/63791 ] no em surt a l'administració de cap manera.\nAjuda'm, si us plau.\nPublicat: Dl Feb 16, 2009 8:13 am Assumpte:\nT'ho miro i et dic coses de seguida que pugui.\nPublicat: Dl Feb 23, 2009 5:32 pm Assumpte:\nPublicat: Dt Feb 24, 2009 10:24 am Assumpte:\nEncara, però, queden dos que per arranjar:\nEm sap greu donar-te tanta feina...


Moncada participarà en la primera edició dels premis al bon govern organitzada per la Federació de Municipis i Províncies (FVMP) amb el seu projecte de participació ciutadana. El certamen té com a objectiu reconéixer les actuacions en matèria de gestió pública desenvolupades pels ajuntaments per a millorar la vida dels ciutadans i ciutadanes en diferents aspectes.\nEntre les activitats desenvolupades per l’Ajuntament per facilitar la implicació de veïns i veïnes en la política municipal es troben la creació d’un espai web, la formació i gestió d’una comissió de seguiment de les activitats de participació així com la publicació d’un mapa de propostes i d’un llibre que les recull i analitza la seua situació. Els diferents suggeriments són fruit dels tallers de participació organitzats individualment per a alguns col·lectius poblacionals com, per exemple, joves i majors, així com per a diverses associacions del municipi.\nCal destacar també la bona acollida que ha tingut l’aplicació mòbil Incidencias Moncada, a través de la qual els veïns i veïnes poden informar a l’Ajuntament dels danys i desperfectes que ells mateixos han detectat al municipi. Durant l’any 2017 es varen transmetre 2161 missatges amb este sistema, el 90 per cent dels quals han sigut validats. El 10 per cent restant s’ha descartat o bé perquè el fet del qual s’informava estava duplicat, o bé perquè existia una inconcreció en l’explicació del problema.\nLa FVMP atorgarà un màxim de 9 premis dividits en diferents categories, entre les quals es troba la de transparència i foment de la participació. També s’inclouen les tipologies de sostenibilitat, salut pública, igualtat, cultura, desenvolupament rural, gestió de projectes i divulgació i protecció de drets i llibertats. Cada municipi podrà presentar fins a 3 actuacions que desenvolupen polítiques de qualsevol d’eixos àmbits.\nUn grup format pels secretaris i presidents de les diferents comissions de la Federació s’encarregarà d’elegir als guanyadors, els quals rebran com a premi una obra creada per un artista valencià.\nEtiquetas: govern moncada premis


Apartment Katia Pula Croàcia - Ofertes d'hotels amb els MILLORS DESCOMPTES EN LÍNIA\nVeure tots els 3.028 allotjaments a Pula.\nConvenientment situat a Pula, Apartment Katia és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nApartment Katia també ofereix moltes instal.lacions per enriquir la seva estada a Pula. Habitació familiar, instal.lacions de barbacoa són només algunes de les comoditats que fan que Apartment Katia sigui diferent dels altres hotels de la ciutat.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Amb una localització ideal i amb comoditats imbatibles, Apartment Katia no troba competidors en cap categoria.\nEspai comú2 llits individuals, 1 llit extragran, 1 sofà llit